KOMISIJOS SPRENDIMAS
2007 m. balandžio 18 d.
dėl Bendrijos atsisakymo Europos žemės ūkio orientavimo ir garantijų fondo (EŽŪOGF) Garantijų skyriaus lėšomis finansuoti kai kurias valstybių narių patirtas išlaidas
(pranešta dokumentu Nr. C(2007) 1663)
(Tik tekstas vokiečių, anglų, danų, ispanų, suomių, prancūzų, graikų, italų, olandų, švedų ir portugalų kalbomis yra autentiškas)
(Tekstas svarbus EEE)
(2007/243/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1970 m. balandžio 21 d. Tarybos reglamentą (EEB) Nr. 729/70 dėl bendrosios žemės ūkio politikos finansavimo (1), ypač į jo 5 straipsnio 2 dalies c punktą,
atsižvelgdama į 1999 m. gegužės 17 d. Tarybos reglamentą (EB) Nr. 1258/1999 dėl bendrosios žemės ūkio politikos finansavimo (2), ypač į jo 7 straipsnio 4 dalį,
pasikonsultavusi su Žemės ūkio fondų komitetu,
kadangi:
(1)
Tarybos reglamento (EEB) Nr. 729/70 5 straipsnyje, Reglamento (EB) Nr. 1258/1999 7 straipsnyje ir 1995 m. liepos 7 d. Komisijos reglamento (EB) Nr. 1663/95, nustatančio išsamias taisykles dėl Tarybos reglamento (EEB) Nr. 729/70 apibrėžtos EŽŪOGF garantijų skyriaus sąskaitų apmokėjimo tvarkos taikymo (3), 8 straipsnio 1 ir 2 dalyse numatyta, kad Komisija imasi reikiamų patikrinimų, perduoda valstybėms narėms savo patikrinimų rezultatus, susipažįsta su valstybių narių atsakymais, inicijuoja dvišales diskusijas, kurių metu stengiamasi pasiekti sutarimą su atitinkamomis valstybėmis narėmis, ir oficialiai jas informuoja apie savo išvadas.
(2)
Valstybės narės turėjo galimybę paprašyti pradėti taikinimo procedūrą. Šia galimybe kai kuriais atvejais buvo pasinaudota, o šiai procedūrai pasibaigus Komisija išnagrinėjo jos ataskaitą.
(3)
Reglamento (EEB) Nr. 729/70 2 ir 3 straipsniuose ir Reglamento (EB) Nr. 1258/1999 2 straipsnyje nurodyta, kad gali būti finansuojamos tik eksporto į trečiąsias šalis grąžinamosios išmokos ir intervencija, skirta žemės ūkio rinkoms stabilizuoti, atitinkamai skirtos arba pradėta pagal Bendrijos bendro žemės ūkio rinkų organizavimo taisykles.
(4)
Iš atliktų patikrinimų, dvišalių diskusijų rezultatų ir taikinimo procedūrų matyti, kad dalis valstybių narių deklaruotų išlaidų neatitinka šių reikalavimų ir negali būti finansuojamos iš EŽŪOGF garantijų skyriaus lėšų.
(5)
Reikėtų nurodyti sumas, kurios nepripažįstamos finansuotinos iš EŽŪOGF Garantijų skyriaus lėšų; tos sumos netaikomos išlaidoms, patirtoms anksčiau nei prieš 24 mėnesius iki Komisijos raštiško pranešimo valstybėms narėms apie patikrinimų rezultatus dienos.
(6)
Šiame sprendime nurodytais atvejais apie sumas, kurias atsisakoma finansuoti dėl to, kad jos neatitinka Bendrijos taisyklių, Komisija valstybėms narėms pranešė perduodama suvestinę ataskaitą.
(7)
Šiuo sprendimu neatmetama galimybė, kad 2007 m. sausio 25 d. Teisingumo Teismo nagrinėtų su šiuo sprendimu susijusių bylų sprendimai gali turėti finansinių pasekmių Komisijai,
PRIĖMĖ ŠĮ SPRENDIMĄ:
1 straipsnis
Priede pateikiamos valstybių narių akredituotų mokėjimo agentūrų išlaidos, deklaruotos kaip finansuotinos EŽŪOGF Garantijų skyriaus, iš Bendrijos lėšų nefinansuojamos, nes jos neatitinka Bendrijos taisyklių.
2 straipsnis
Šis sprendimas skirtas Belgijos Karalystei, Danijos Karalystei, Vokietijos Federacinei Respublikai, Graikijos Respublikai, Ispanijos Karalystei, Prancūzijos Respublikai, Airijai, Italijos Respublikai, Liuksemburgo Didžiajai Hercogystei, Nyderlandų Karalystei, Austrijos Respublikai, Portugalijos Respublikai, Suomijos Respublikai, Švedijos Karalystei ir Jungtinei Didžiosios Britanijos ir Šiaurės Airijos Karalystei.
Priimta Briuselyje, 2007 m. balandžio 18 d.